Sethlansas

Sethlansas (Sethlans) – ugnies, kalvystės, metalurgijos, amatininkystės dievas etruskų mitologijoje; atitinka graikų Hefaistą ir romėnų Vulkaną. Būdingi Sethlanso atributai: kūjis, žnyplės, kirvis, pilosas (galvos apdangalas).

Nors savo funkcijomis Sethlansas artimas Hefaistui ir Vulkanui, pats dievavardis yra etruskiškos kilmės. Iš etruskų kalbos bandomas kildinti ir romėnų Vulkano vardas: jis siejamas su velχ-, įrašytu ant Pjačencos kepenųNancy Thomson de Grummond, Erika Simon. The Religion of the Etruscans, University of Texas Press, 2009, p. 59. (vardas Sethlans ant jų neįrašytas).Nancy Thomson de Grummond, Erika Simon. The Religion of the Etruscans, University of Texas Press, 2009, p. 11. Spėjama, kad Sethlansas galėjo būti vadinamas keliais vardais.

Ant etruskų veidrodžių šis dievas vaizduojamas kaip amatininkas. Viename iš veidrodžių pavaizduota Menrvos gimimo iš dievo Tinios galvos scena: Sethlansas ruošiasi perskelti Tinios galvą. Kitame veidrodyje pavaizduota, kaip Sethlansas, padedamas Tretu, išlaisvina deivę Uni, kuri buvusi prirakinta prie sosto. Aptiktas ir veidrodis, vaizduojantis, kaip Sethlansas drauge su pagalbininku Etule stato Trojos arklį; šis arklys pavadintas Peske (Pegasu) ir, panašu, yra bronzinis.

Su jam būdingais atributais Sethlansas pavaizduotas ant monetų iš Populonijos (čia buvo išvystyta metalurgija). Buvo aptiktas ir antspaudas su šios dievybės vardu (iš ankstyvesnio laikotarpio nei veidrodžiai bei monetos), tačiau jis prarastas.Giuliano Bonfante, Larissa Bonfante. The Etruscan Language: An Introduction, Revised Editon, Manchester University Press, 2002, p. 205.

 Šaltiniai 

Kategorija:Etruskų dievai